钦定古今图书集成/历象汇编/乾象典/第012卷 > 《钧天乐》明·刘基
## 钦定古今图书集成/历象汇编/乾象典/第012卷 > 《钧天乐》明·刘基

君不见天穆之山二千仞，天帝所以觞百灵。二嫔不
下两龙去，《九歌》《九辩》归杳冥。我忽乘云梦轻举，身骑
二虹臂六羽。指挥开明辟帝关，环佩泠泠曳风雨。明
月照我足，倒影摇云端。参差紫鸶笙，响震瑶台寒。我
欲听之未敢前，空中接引皆神仙。烟挥雾霍不可测，
翠葩金叶光相射，鲸钟虎簴铿鸿濛。撼昆仑兮殷崆
峒。扬天桴兮伐河鼓，咸池波兮析水风。遂升泰阶朝
玉帝，侧身俯伏当琼陛。《讯》曰：“太极折裂为乾坤，纷纷
枝叶皆同根。胡为妄生水火金木土，自使激搏相熬
煎。臣闻三皇前，群物咸熙熙。众子戴一父，皞皞无偏
私。忽然元气自荡潏，变换白黑分贤痴。蚩尤与黄帝，
从此兴戈矛。流毒万万古，争夺无时”休，骨肉自残贼。
帝心至仁能不忧？帝不答，臣心迷。风师咆哮虎豹怒，
银汉汹涌天鸡啼。飙轮撇捩三岛过，海水尽是青玻
璃。神奔鬼怪惕惊起，遗音沨沨犹在耳。梦耶游耶不
可知，但见愁云漠漠横九嶷。